Carl Valentin (SF), 2023-04-20:
Jeg troede, Nye Borgerlige også skulle på.
Det var derfor, at jeg ikke stod klar.
Klokken 17.35 i går tikkede der en mail ind i min indboks med overskriften: Invitation til temamøde om spilafhængighed.
Sikke en timing, sikke en tilfældighed
dagen inden behandlingen af SF’s forslag her.
Og således kunne jeg så stryge hele opsangen i min tale her til regeringen om, at den ikke har indkaldt til forhandlinger om det her endnu.
Men uagtet at vi endelig er indkaldt, er det altså pinligt for regeringen, så tavs den har været om det spørgsmål her.
Der er ikke et ord om det i regeringsgrundlaget, til trods for at Socialdemokratiet lagde masser af politik frem om det før valget.
Det synes jeg tyder på, at det ikke har haft en høj prioritet i regeringen.
Men det burde det have.
For af de nyeste tal kan man se, at det nu er hver 10. voksne dansker, der i en eller anden grad kæmper med en problematisk spilleadfærd.
I 2016 var det cirka hver 20.
Det betyder, at de fleste efterhånden kender nogen, der har spilproblemer, og hvis man ikke lige kan komme i tanke om, hvem i ens omgangskreds det mon er, så er det nok ikke, fordi de ikke er der.
Det ser vi ofte med mennesker, der lider af ludomani.
De mennesker er typisk os mænd, og vi mænd har det jo med at gemme på vores problemer, undgå at bede om hjælp.
For det har samfundet fortalt os at vi skal.
Vi skal være stærke og klare os selv.
I værste fald betyder det, at menneskers økonomi bliver ødelagt, familier bliver splittet ad, ja, i de allerværste tilfælde begår folk selvmord.
Så alvorligt kan ludomani blive, og udviklingen, vi ser i de her år, skriger på handling.
Særlig når vi ved, at der er en generation, særlig af unge knægte, som er på vej ind i voksenlivet, og som allerede nu viser tegn på spilafhængighed.
Der er mange ting, vi kan gøre for at komme de her problemer til livs.
En af dem er at sætte en stopper for den fuldstændig vanvittige mængde af spilreklamer, vi dagligt udsættes for.
Antallet af spilreklamer på tv er steget med 165 pct. siden 2012, hvor spilmarkedet blev liberaliseret.
Det betyder, at der nu dagligt er 1.147 annoncer, tv-reklamer og radiospots for spilbranchens produkter.
Det er stukket fuldstændig af.
Højrefløjsdebattører og spilbranchens lobbyister har imidlertid hevet det samme kort frem, hver eneste gang reklamer for pengespil har været debatteret over de seneste år, nemlig at vi ikke ved med sikkerhed, om spilreklamer nu også påvirker os så meget.
Jeg er faktisk oprigtig glad for, at det argument ikke har været brugt i debatten i dag, for det argument er for længst blevet tilbagevist, bl.a. i et omfattende metastudie udgivet i det britiske peerreviewede tidsskrift »Public Health«, hvor man bl.a. beskriver, hvordan den eksisterende litteratur konsekvent understøtter eksistensen af en årsagssammenhæng imellem eksponering for reklamer og spilprodukter og mere positive holdninger til spil, større intentioner om at spille og øget spilleaktivitet, både på individ- og på befolkningsniveau – og ikke nok med det, for reklamerne påvirker særlig børn, unge og folk, der i forvejen har en problematisk spilleadfærd.
I forslaget, som vi behandler i dag, begrænses reklamernes omfang, og det vil være godt, særlig i forhold til at begrænse reklamerne ved sportsbegivenheder og over for børn og unge.
Men SF er sådan set klar til at gå videre end det.
Vi vil sidestille reklamerne med reklamer for tobak.
Tak for det, formand.
Det, jeg var ved at sige, var, at vi vil sidestille de her spilreklamer med reklamer for tobak.
Men er det ikke vidtgående ligefrem at forbyde de her reklamer?
Nej, det mener jeg faktisk ikke det er.
I min bog vil det altid være vigtigere at beskytte borgerne end at beskytte spilindustrien, og reklamerne vil nok ikke blive savnet.
Faktisk svarer 77 pct. af danskerne i en meningsmåling, der er lavet for Jyllands-Posten sidste år, at de helt vil forbyde de her spilreklamer.
Så jeg synes egentlig bare, at vi politikere skulle give befolkningen den regulering, som de beder om.
Jeg må da også hellere minde om, hvor meget det rykker internationalt lige nu.
I sidste uge besluttede Premier League at forbyde reklamerne på det måske mest attraktive sted, man overhovedet kan få placeret de her reklamer, nemlig på forsiden af spillernes fodboldtrøjer.
SF har en hel række af forslag til det her område, og nogle har sådan joket lidt med i dag, at vi bare har fremlagt Socialdemokratiets politik.
Faktisk er jeg ret overbevist om, at Socialdemokratiets oprindelige udspil også tog ret meget udgangspunkt i SF's oprindelige udspil, som vi nemlig allerede lavede i sommeren 2020.
Så det er måske derfor, der er nogle af tingene, der minder om hinanden.
Men jeg vil gerne fremhæve noget af det, som vi har foreslået.
Det bliver nemlig brugt til at lokke folk til.
Vi foreslår konkret, at loftet bliver på 100 kr., så bonusserne ikke har den store betydning.
Vi foreslår også, at der bliver lavet forbud mod at markedsføre spil og de såkaldte vip-programmer til grupper på under 1.000 personer, så eksempelvis direkte og personlige henvendelser på mail, sms og andre kanaler ikke kan lade sig gøre.
Og så skal vi have et opgør med de her lootbokse, som også har været debatteret i dag, og gamblingelementer i gaming, der kan være med til at give børn spilproblemer, lang tid før det overhovedet er lovligt for dem at spille på traditionel vis.
Så er der hele behandlingsdelen, som også er enormt vigtig.
Her løfter vi allerede nogle ting sammen med regeringen – og tak for det – som vi lige fremlagde her forleden dag.
SF vil derfor styrke Center for Ludomanis økonomiske udgangspunkt gennem en pulje, der skal gælde for 5 år ad gangen, og som skal reguleres efter, hvor stort behovet er, så alle, der har problemer, kan få hjælp.
Som jeg sagde før, kom flere af de forslag, jeg lige har præsenteret nu, faktisk i et udspil, som vi kom med i juni 2020.
En lidt tragikomisk historie i den forbindelse er, at grunden til, at vi lagde det udspil frem, faktisk var, at den daværende socialdemokratiske regering havde indkaldt os til forhandlinger om det her.
Men så blev det udskudt, og det blev udskudt, og det blev udskudt, og nu er vi her, og vi er trætte af at vente.
Derfor har vi fremsat det her forslag, hvor vi giver Socialdemokratiet muligheden for at stemme for den politik, som de selv har fremlagt.
Til sidst vil jeg gerne sige en lille smule om den debat, der har været i dag.
Jeg oplever heller ikke samme modvilje fra den borgerlige blok mod at regulere de her spilreklamer.
Faktisk er der enkelte partier, der virkelig taler aktivt for det.
Særlig Dansk Folkeparti er meget aktive i den debat her, og det glæder mig.
Jeg synes, det er positivt at se, hvordan en masse borgerlige partier faktisk også kan prioritere borgerne og ikke altid bare tænker på industrien og på markedet.
I samme omgang, hvor jeg nu var i gang med at rose de borgerlige, vil jeg altså også udtrykke min ærgrelse over, at hverken Enhedslisten eller Alternativet møder op til sådan en debat her.
Jeg synes som socialist, at det er enormt vigtigt at kæmpe for nogle af de borgere, der har det allermest svært i vores samfund, og nogle af dem er altså dem i underklassen, som bliver ramt af spilafhængighed.
For det er meget, meget vigtigt for os.
Jeg kan så til gengæld sige, at Alternativet har meddelt mig, at de støtter forslaget her.
Jeg skulle hilse og sige det, så det er i det mindste positivt.
Tak for debatten her.
Jeg glæder mig meget til forhandlingerne.
Jeg synes, det er enormt vigtigt, og jeg synes, vi skylder de mennesker, der lider af spilafhængighed, at handle seriøst på det her.